Roar Strand

Roar Strand (født 2. februar 1970) er en norsk fotballtrener og tidligere fotballspiller som er assistenttrener for Rosenborg.


== Fotballkarriere ==


=== Spillerkarriere ===
Han spilte for Rosenborg, avbrutt av én sesong på utlån til Molde. Han startet spillerkarrieren i 1989 og la opp i 2010.
Han scoret 86 mål på 439 kamper i Tippeligaen, noe som gjør ham til den med nest flest kamper i den øverste divisjonen i Norge. Han har også spilt 42 A-landskamper for Norge, og 67 kamper i Mesterligaen med totalt 11 mål. Strand har etter debuten mot Mechelen i 1989 spilt 125 europacupkamper og scoret 19 mål, inkludert kvalifiseringskamper og UEFA-cupkamper. 25. juli 2010 spilte han sin 430. kamp i Tippeligaen.
Strand var juniorspiller i Nardo, og debuterte for Rosenborg i 1989. De første sesongene i Rosenborg fikk han lite spilletid, men han spilte likevel nok kamper til å bli seriemester med klubben i 1990 og 1992. I 1993 ble Strand utlånt til Molde, og det var der han etablerte seg som en av de beste spillerne i den norske serien.
I 1994 returnerte Strand til Rosenborg, hvor han nå fikk fast plass på laget. Han debuterte på landslaget i en treningskamp mot Sverige samme år, og var også med i den norske VM-troppen, dog uten å få spille. Han fikk imidlertid spille under VM i Frankrike fire år senere og spilte også i den berømte kampen i Marseille hvor Norge slo Brasil 2–1 og gikk videre til sluttspillet i turneringen. Han spilte og i Europamesterskapet i 2000.
På klubbnivå har Strand blitt seriemester hele 16 ganger, noe som er europeisk rekord. Han er Norges mestvinnende fotballspiller, og den eneste som har spilt toppfotball i fire forskjellige tiår. Han har også deltatt i Mesterligaen i hele elleve sesonger. I motsetning til mange andre profilerte fotballspillere fra samme periode, har Strand aldri spilt for en utenlandsk klubb. Han har i stedet takket nei til flere utenlandstilbud, og forblitt lojal mot Rosenborg. Sammen med Pelé, Romário og Ryan Giggs er Strand den eneste spilleren som har scoret i en toppdivisjon i over 21 år på rad.
Strand har vært med på de fleste høydepunktene i Rosenborg og var med på klubbens store gullrekke i Tippeligaen med året i Molde som unntak. Han var også med da Rosenborg slo Milan, Borussia Dortmund, Olympiakos, Real Madrid og Valencia i Champions League. Han har blant annet scoret mot Real Madrid og Arsenal i turneringen.


=== Trenerkarriere ===
Før sesongen 2021 ble han ansatt som trener i Rosenborgs SalMar Akademiet med ansvar for rolletrening.Den 20. januar 2022 ble han ansatt som ny assistentrener for Rosenborg.


=== Spillerstatistikk ===


== Referanser ==


== Eksterne lenker ==
(en) Roar Strand – kategori av bilder, video eller lyd på Commons 
(en) Roar Strand på Internet Movie Database 
(en) Roar Strand – FIFA 
(en) Roar Strand – Transfermarkt 
(en) Roar Strand – national-football-teams.com 
(en) Roar Strand – WorldFootball.net 
(en) Roar Strand – FootballDatabase.eu 
(de) Roar Strand – fussballdaten.de 
(en) Roar Strand – EU-Football.info 
(no) Roar Strand – Norges Fotballforbund 
(en) Roar Strand – FBref 
(no) Roar Strand  på RBKweb.no
(no) Offisiell statistikk for Rosenborg Ballklub, Roar Strand